منشی رام سہائے تمنا

منشی رام سہائے تمنا لکھنوی (1854ء – 1932ء) دبستان لکھنؤ کے معروف شاعر، مورخ، صحافی اور مشہور مطبع تمنائی کے مالک تھے۔ نیز اس مطبع سے شائع ہونے والے اخبار تمنائی اور رسالہ دربار کے مدیر بھی رہے۔ہندو شعرا از عشرت لکھنوی، صفحہ 39-40، عازمی پریس لکھنؤ 1931ء انھوں نے متعدد رسالے بھی لکھے جن میں زیادہ تر مذہبی، قومی، اخلاقی اور درسی انداز کے تھے۔ ان کی نثری کاوشوں میں "احسن التواریخ یعنی تاریخ صوبہ اودھ" کو سب سے زیادہ مقبولیت نصیب ہوئی۔احسن التواریخ، پیش لفظ از ذکی کاکوروی، صفحہ 11، مرکز ادب لکھنؤ 1988ء علاوہ ازیں منشی رام سہائے تمنا نے دس مختصر رام کتھائیں بھی اردو زبان میں تحریر کی تھیں۔اردو میں رام کتھا، اجے مالوی، سہ ماہی فکر و تحقیق اپریل تا جون 2020ء

 سوانح زندگی 
 خاندانی حالات 
تمنا کا خاندان لکھنؤ کے قدیم محلہ نوبستہ میں آباد تھا اور نسبی اعتبار سے کایستھ سکسینہ تھا۔ رام سہائے تمنا لکھنؤ میں سنہ 1854ء میں پیدا ہوئے۔ ان کے والد منشی پودن چند ذرہؔ لکھنوی (وفات 1900ء ولد لالہ ایشوری پرشاد شعاعیؔ لکھنوی ولد منشی اودے راج مطلعؔ لکھنوی) تھے۔ تمنا بھائیوں میں سب سے بڑے تھے۔ ان سے چھوٹے بھائی منشی ماتا پرشاد نیساں (وفات 1937ء) اور منشی دوارکا پرشاد افقؔ لکھنوی (وفات 12 ستمبر 1913ء) تھے۔احسن التواریخ، پیش لفظ از ذکی کاکوروی، صفحہ 13، مرکز ادب لکھنؤ 1988ء

 شادی 
تمنا کی شادی دس برس کی عمر میں کشن پیاری سے ہوئی جن کی عمر اس وقت آٹھ سال تھی۔ کشن پیاری کو بھی علم و ادب سے لگاؤ تھا اور شاعری بھی کرتی تھیں۔احسن التواریخ، پیش لفظ از ذکی کاکوروی، صفحہ 13، مرکز ادب لکھنؤ 1988ء

 ملازمت 
تمنا سولہ برس کی عمر میں انسپکٹر سرشتہ تعلیم اودھ کے دفتر میں کلرک ہو گئے۔ اس کے بعد ترقی کرکے اناؤ میں ڈپٹی انسپکٹر کے عہدہ پر مامور ہوئے اور اسی عہدہ سے سبکدوش ہوئے۔

 ذاتی زندگی 
تمنا کئی درباروں سے وابستہ رہے جن میں راجا بلرام پور کا دربار بھی تھا۔ وہ سنہ 1891ء میں حیدرآباد گئے اور انھیں 2 جولائی 1891ء کو نظام کے حضور میں باریابی کا شرف حاصل ہوا۔احسن التواریخ، پیش لفظ از ذکی کاکوروی، صفحہ 14، مرکز ادب لکھنؤ 1988ء

 اولاد 
اولاد میں تین صاحبزادے تھے۔ بڑے صاحبزادے سیتلا سہائے ستائیس سال کی عمر میں 1906ء میں تمنا کی زندگی ہی میں انتقال کر گئے۔ ان کے بعد لکشمی سہائے اور ڈاکٹر گوری سہائے تھے۔احسن التواریخ، پیش لفظ از ذکی کاکوروی، صفحہ 14، مرکز ادب لکھنؤ 1988ء

 شاعری 
تمنا شاعری میں اپنے ماموں منشی شنکر دیال فرحتؔ کے شاگرد تھے جو اخبار تمنائی اور رسالہ دربار کے ایڈیٹر بھی تھے۔احسن التواریخ، پیش لفظ از ذکی کاکوروی، صفحہ 15، مرکز ادب لکھنؤ 1988ء

تمنا کے کلام میں زبان و بیان کا حسن اور سیدھی سادھی جذبات نگاری ملتی ہے۔ چند اشعار نمونتا درج ذیل ہیں:

 احسن التواریخ 
"احسن التواریخ یعنی تاریخ صوبہ اودھ" تمنا کی اہم تالیف ہے جس کو انھوں نے بائیس برس کی عمر میں مکمل کیا تھا۔ اس کتاب میں اودھ کے قیام اور ابتدائی دور سے لے کر آخری دور تک، نیز انتزاع سلطنت اور اس کے بعد سنہ 1876ء تک کے حالات قلم بند کیے گئے ہیں۔ آخری دور کے حالات زیادہ تفصیل سے لکھے ہیں۔ آخری دور کے بہت سے حالات خود مولف کے مشاہدات پر مبنی ہیں۔ یہ کتاب پہلی دفعہ نومبر 1876ء میں مطبع تمنائی سے شائع ہوئی۔ اس کے بعد ذکی کاکوروی نے سنہ 1988ء میں مرکز علم و ادب لکھنؤ سے اس کا نیا ایڈیشن شائع کیا۔احسن التواریخ، پیش لفظ از ذکی کاکوروی، صفحہ 11-12، مرکز ادب لکھنؤ 1988ء

 وفات 
رام سہائے تمنا نے اٹھتر سال کی عمر میں سنہ 1932ء ميں وفات پائی۔احسن التواریخ، پیش لفظ از ذکی کاکوروی، صفحہ 14، مرکز ادب لکھنؤ 1988ء

 حوالہ جات 

زمرہ:لکھنوی شخصیات
زمرہ:ہندوستانی شعرا
زمرہ:1854ء کی پیدائشیں
زمرہ:1932ء کی وفیات
زمرہ:لکھنؤ کے مصنفین
زمرہ:ہندوستانی مورخین
زمرہ:بھارتی مدیر